2 vermeende stropers by Hoedspruit vasgetrek | Netwerk24
2 vermeende stropers by Hoedspruit vasgetrek
Deur Marietie Louw-Carstens 16 Januarie 2018 19:02
Twee mans van onderskeidelik 22 en 28 jaar oud is Maandag in Hoedspruit in hegtenis geneem omdat hulle glo probeer het om renosters in Limpopo dood te maak.
Brig. Motlafela Mojapelo, polisiewoordvoerder in Limpopo, sê hulle wou Saterdag glo renosters op ’n private wildplaas buite Hoedspruit stroop. ’n Wildbewaarder op die wildplaas het Maandag een van die mans gesien en die polisie ontbied.
Drie jagmesse waarmee vermeende renosterstropers betrap is. Foto: SAP
Polisielede van Hoedspruit, wildbewaarders en lede van die polisie se honde-eenheid in Giyani het die middag toegeslaan en een van die mans is naby die wildsplaas vasgetrek. Hy het die polisie gaan wys waar hy twee .375-jaggewere, ammunisie, drie jagmesse en ’n byl gebêre het.
Mojapelo sê die ander man is enkele ure ná sy makker in die sakekern van Hoedspruit in hegtenis geneem.
Geen renoster is gewond of doodgemaak in dié mislukte stropingspoging nie.
Die twee verdagtes sal eersdaags op aanklagte van poging om ’n renoster te stroop en die onwettige besit van vuurwapens in die landdroshof in Hoedspruit verskyn. Genl.maj. Mbhazima Ngobeni, polisiebevelvoerder van die Giyani-streek, het gesê die samewerking tussen die private wildplaas en die polisie wys dat misdrywe voorkom kan word.
“Mense moenie huiwer om inligting met die polisie te deel nie, dit sal vertroulik hanteer word en kan help om misdaad te bekamp.”
Meer oor: Hoedspruit | Vasgetrek | Stropers | Misdaad
7 vas oor renosterhoring in hul besit
DNS ingespan teen stroop van renosters
Man onderhandel glo uit tronksel oor renosterhoring